Amerikanci sve rijeđe iskazuju anti-semitske stavove
Iako je anketa Anti-defamacijske lige pokazala da mržnja protiv Židova kao osobni stav slabi, zabilježen je rast kaznenih djela motivir
Nedavno istraživanje provedeno pod pokroviteljstvom Židovske antidefamacijske lige pokazuje da je anti-semitizam među Amerikancima u zadnje dvije godine u manjem padu. Istraživanje je obuhvatilo 1.600 ispitanika, a provedeno je u ožujku. Robin Rupli pripremila je prilog o ovom istraživanju i Anti-defamacijskoj ligi, vodećoj svjetskoj organizaciji koja se bori protiv antisemitizma. Istraživanje je pokazalo da anti-semitske stavove ima 14 posto Amerikanaca, odnosno, njih oko 35 milijuna. Taj je broj pao za oko tri posto u odnosu na 2002. To je dobra vijest, kaže predsjednik Antidefamacijske lige Abraham Foxman. Međutim, dodaje on, stari stereotipi ne odumiru lako. Neka od pitanja iz ankete bila su usmjerena upravo na negativne stereotipe: "Jesu li Židovi previše moćni ili previše utjecajni?", "Bave li se Židovi sumnjivim poslovima?" i "Brinu li se Židovi jedino za sebe?". Abraham Foxman kaže da je anti-semitizam u Americi uglavnom latentni stav, koji se rijetko, osim u ekstremnim slučajevima, javlja u praksi: "Anti-semitizam se javno manifestira uglavnom kroz skupine kao što su skin headsi, Ku Klux Klan, ili pak kroz nasilje među mladima, koje je odraz bijesa i frustracija." Iako je anketa pokazala da anti-semitizam kao osobni stav među Amerikancima slabi, u istom je razdoblju ipak zabilježen porast anti-semitskih djela za 17 posto. Radi se o najvećem porastu u zadnjih devet godina. Radi se o fizičkom i verbalnom nasilju, vandalizmu uperenom protiv sinagoga, nadgrobnih spomenika na grobljima te drugim židovskim institucijama. Sličan porast anti-semitskih djela zabilježen je i u drugim zemljama, uključujući Francusku, Njemačku, Italiju, Rusiju i Kanadu. Antidefamacijska liga pripisuje porast anti-semitskih djela jačanju neo-nacističkih skupina. Bivši državni tajnik Colin Powell nedavno je govorio o ovom uznemirujućem trendu tijekom svečanosti na kojoj mu je dodijeljeno najviše odličje Antidefamacijske lige: "Pokazali smo primjerom da Sjedinjene Države neće posustati, niti će predsjednik države posustati, a neće posustati ni ovaj umirovljeni general i bivši državni tajnik pred vama, sve dok još uvijek postoji prijetnja od diskriminacije, sve dok postoji prijetnja da će nekoga diskriminirati ili prezirati samo zato jer je Židov, crnac ili musliman. Nismo došli tako daleko da ne bismo mogli ponovno kliznuti u baruštinu mržnje." Predsjednik Antidefamacijske lige Abraham Foxman kaže da se nasilje nad Židovima ili bilo kojom drugom skupinom može spriječiti, ukoliko vlada strogo provodi zakone koji zabranjuju diskriminaciju: "Ukoliko se takva djela ne kažnjavaju – ukoliko zadrti nazadnjaci imaju osjećaj da će se njihova netolerancija, odnosno, njihov anti-semitizam tolerirati, tada će biti i više anti-semitskih djela. Dakle, sve ovisi o čelništvu pojedine zemlje, o njenom političkom, moralnom i vjerskom čelništvu. Ljudi koji su izabrani na vodeće položaje moraju reći: 'To je neprihvatljivo..to nije američki, nije kršćanski, nije francuski, ili nije muslimanski'." Anketa Antidefamacijske lige pokazuje da kod anti-semitskih djela važnu ulogu igraju obrazovanje i dob počinitelja. Kod slabije obrazovanih i stariji ljudi ima više anti-semitizma, nego kod mlađih i bolje obrazovanih. Abraham Foxman vjeruje da borba protiv predrasuda i zadrtosti mora početi kod kuće, jer roditelji igraju ključnu ulogu u oblikovanju stavova svoje djece.